b'\n_START_ARTICLE_\nAnvendt klinisk forskning\n_START_PARAGRAPH_\nAnvendt klinisk forskning er klinisk forskning som skaper grunnlag for direkte forbedringer i diagnostikk, behandling og pleie av pasienter samt bedre utnyttelse av de ressurser som settes inn p\xc3\xa5 helsesektoren. Forskningen er grunnlaget for vitenskapsbasert, praktisk medisin. Anvendt klinisk forskning tar utgangspunkt i teorier fra annen forskning, kliniske erfaringer og problemstillinger og har som m\xc3\xa5l \xc3\xa5 gi korrekt og etterpr\xc3\xb8vbar kunnskap om effekt av forebyggende tiltak, diagnostiske prosedyrer og terapeutisk intervensjon. Forskningen dekker sikkerhet og effekt for medisin, utstyr, diagnostikk og behandlingsregimer for mennesker n\xc3\xa5r det gjelder forebygging, behandling, diagnostisering eller for \xc3\xa5 lindre symptomer forbundet med sykdomstilstander.\n_START_SECTION_\nStatus i Norge\n_START_PARAGRAPH_\nNorge er velegnet for klinisk forskning. Vi har et oversiktlig behandlingstilbud, en samordnet og enhetlig helsetjeneste, god kontakt mellom de forskjellige niv\xc3\xa5ene og en befolkning som er motivert for klinisk forskning. Likefullt er forskningsaktiviteten lav. Norge har en lavere produksjon av vitenskapelige publikasjoner enn de fleste OECD-land. N\xc3\xb8kkeltall for medisinsk og helsefaglig forskning i 1999 viser at den relative aktivitet av klinisk forskning i Norge er lavere og har lavere kvalitet enn i de andre nordiske landene._NEWLINE_Den norske ressursinnsatsen til anvendt klinisk forskning er relativt lav. Norges forskningsr\xc3\xa5d og frivillige organisasjoner bevilget i 2000 ca 200 millioner kr. til anvendt klinisk forsking. Til sammenligning brukte den farmas\xc3\xb8ytiske industri ca 700 mill. kr. bare til utpr\xc3\xb8ving av legemidler i Norge samme \xc3\xa5r.\n_START_SECTION_\nBetydning av anvendt klinisk forskning\n_START_PARAGRAPH_\nUnders\xc3\xb8kelser har vist at  bare 50-80% av behandlingene i medisinske avdelinger og s\xc3\xa5 lite som 20-50% av behandlingene i kirurgiske avdelinger er godt vitenskapelig dokumentert. Kliniske beslutninger b\xc3\xb8r s\xc3\xa5 langt mulig baseres p\xc3\xa5 kunnskap fra klinisk forskning og kombineres med empati og erfaring. Men en stor del av aktiviteten i helsevesenet mangler vitenskapelig evaluering og bare et f\xc3\xa5tall diagnostiske og behandlingsmessige prosedyrer er unders\xc3\xb8kt med tanke p\xc3\xa5 langsiktig helsegevinst. _NEWLINE_Anvendt klinisk forskning er n\xc3\xb8dvendig for \xc3\xa5 vurdere nytteeffekt og bivirkninger b\xc3\xa5de ved etablerte rutiner som ikke er godt dokumentert, og ved nye diagnostiske og terapeutiske tilbud. Forskning er ogs\xc3\xa5 en forutsetning for \xc3\xa5 opprettholde og fornye kompetansen ved norske sykehus. Det er viktig at man har uavhengig, anvendt klinisk forskning i tillegg til industrielt styrt forskning. Selv om disse kan v\xc3\xa6re komplement\xc3\xa6re vil incitamentet ofte v\xc3\xa6re forskjellig. Uavhengig forskning skal prioritere prosjekter ut fra medisinsk og samfunnsmessig verdi, mens industriens motiver ofte er \xc3\xb8konomiske.'